# Annaig Ar Bail

Oberennoù damheñvel pe handelvoù all zo ivez, gwelout Annaïg ar Bailh.
| ◄ Perinaïg ar Mignon | Annaig Ar Bail | Mari Derrienig ► |
Annaïg Ar Bail a Sant Norvez, Braoa païsantes a vale ; Bea ê fleurenn ann holl verc’hed, Ha mizilour ann dimeselled,
 Annaïg Ar Bail a lavare D’he zad ha d’he mamm, un dez a oe : — Ma zad ha ma mamm, mar ma c’haret, D’ bardon Sant Samson me renk monet ?
 D’ bardon Sant Samson na efet ket C’hui ’zo re-goant ha re-gaer gwisket ; C’hui ’zo re-goant ha re-gaer gwisket, Gant ann dut-jentil ’vec’h c’hoantaët ;
 En kêr Lanhuon, war vord ar c’hè, ’Ve kalz a dud-jentil o vale. Annaïg Ar Bail a lavaras D’he zad ha d’he mamm, pa ho c’hlewas :
 — Beet drouk gant ann neb a garo, D’ bardon Sant Samson me ’aïo ; Ez on tri bloaz ’zo ’lâret mont d’i, Wit ar bevare mont a rinn.
 Annaïg Ar Bail a lavare D’he c’hamarades hag en de-se : — Ma c’hamarades, em breparet, D’ bardon Sant Samson me ’renk monet.
 He c’hamarades a c’houlle Ouz Annaïg Ar Bail eno neuze : — Annaïg Ar Bail, d’in-me lâret Na pe-seurt dillad a vô gwisket ?
 Mar gwiskomb hon abit satinn-gwenn, Ni ’vo ’n Lanhuon ’vel diou fleurenn ; Mar gwiskomb hon abit satinn-bleun, Mar kollomb hon enor, hor bô keun…
Annaïg Ar Bail a lavare D’he c’hamarades, dre ma hec’h ee :
— En han’ Doue, ma c’hamarades, Chomm bepred fidel d’ar Werc’hes ;
 Me a wel duhont war vord ar c’hè Kalz euz a dud-jentil o vale ; Kalz euz a dud-Jentil o vale, Met merc’hed iaouank na faot d’hè.
 Annaïg Ar Bail a lavare D’he c’hamarades eno neuze : — Ma c’hamarades, be fidel d’in, Me hec’h a a-rok d’ho zaludi.
 Hag ann dud-jentil a c’houlenne Ouz Annaïg Ar Bail, p’ho salude : — Annaïg Ar Bail, mar hon c’haret, Ganimb-ni d’hon maner a teufet ;
 Deut-c’hui ganimb d’hon manerio, ’Wit debri ’n Lanhuon hon leino. — Arc’hant a-walc’h ’zo ’n hon gadello, ’Wit debri ’n Lanhuon hon leino.
 — Annaïg Ar Bail mar hon c’hredet, Na fiet ket er belerined, Na fiet ket er belerined, Ar re-se ’zo potred aroutet.
 — Na eo ket ewit feneanti Hec’h eomb-ni d’ar pardon d’i, Met ’wit koves ha kommunian, Ha gonid ar pardon, mar gallan.
 Hag ann dudjentil a lavare Hag ann eil da egile neuze : — Leuskomb-he da vonet d’ar pardon, Ni ho c’havo o retorn, en Lanhuon.
 Annaïg Ar Bail a lavare, En ilis Sant Samson pa daouline : — Aotro Sant Samson binniget, C’hui rafe ur burzud em andret ?
 Me am eûs pemp kant skoed a leve, ’Gontrado ouzoc’h kant anezbe ; ’Gontrado ouzoc’h kant anezhe, M’am laket d’ vont d’ar gêr en buhe.
Annaïg Ar Bail a lavare D’he c’hamarades pa retorne : — En han’ Doue, ma c’hamarades, Chomm bepred fidel d’ar Werc’hes ;
 Me a wel duhont en bord ar c’hè Tric’houec’h den-jentil o vale, En un tu d’ez-he ar mor braz, En tu-all tric’houec’h kleze noaz ;
 Ma c’hamarades, be fidel d’in, Me hec’h a a-rok d’ho saludi. Annaïg Ar Bail a lavare, Hag en bord ar mor pa arrue :
 — Digant-oc’h, Gwerc’hes, a c’houlennan Pe me em dol er mor, pe na ran ; Mar em dolan er mor, ’vin beuet, Mar na ven beuet, a vin lac’het.
 He c’hamarades a lavare Da Annaïg Ar Bail eno neuze : — Gwell eo ganen monet gant-hè Ewit ma na e koll ma bube !
 Annaïg Ar Bail a lavare D’he c’hamarades, eno neuze : — Aotro Doue, ma c’hamarades, Te na out ket fidel d’ar Werc’hes !
 Ann dud-jentil a lavare D’Annaïg Ar Bail, eno neuze : — Tawet, Annaïg, n’ lâret ket se, C’hui a deuio koulz ha hi iwe ;
 C’hui a deuio koulz ha hi iwe, P’autramant e kolfet ho puhe. Annaïg Ar Bail, pa d-eûs klewet, En kreis ar mor ez è em dolet.
 Annaïg Ar Bail a lavare, En fonz ar mor doon pa arrue : — Na aotro Sant Samson binniget, C’hui ’rafe ur burzud em andret ?
 Me am eûs pemp kant skoed a leve, A gontrado ouzoc’h daou-c’hant anhè ; A gontrado ouzoc’h daou-c’hant anhè, Mar ma rentet ’n ilis Sant Norvez !
Na oa ket he gir peurlavaret, En ilis Sant Norvez ’oe rentet ; En ilis Sant Norvez ’oe rentet, Pa ver ’n gourreo ’nn offern-bred !
Kanet gant Derrien, leshanwet ar c’hemener bihan, en bourk Plouaret — 1863.